সংঘাত চরমে! রাজ্যপালের বিরুদ্ধে পাল্টা অভিযোগ দায়ের কল্যাণের

ওয়েব ডেস্ক: রাজ্যপাল সিভি আনন্দ বোস (Governor CV Ananda Bose) বনাম কল্যাণ বন্দ্যোপাধ্যায় (Kalyan Banerjee) সংঘাত এখন চরমে। তৃণমূল (TMC) সাংসদের বিরুদ্ধে হেয়ার স্ট্রিট থানায় লিখিত অভিযোগ দায়েরের পর এবার পাল্টা রাজ্যপালের বিরুদ্ধেই নেওয়া হল আইনি পদক্ষেপ। জানা গিয়েছে, আইনজীবী মারফত একটি পাঁচ পাতার অভিযোগপত্র তিনি পুলিশের কাছে পাঠিয়েছেন। তবে সেই অভিযোগপত্রে তিনি কোথাও রাজ্যপাল শব্দটি উল্লেখ করেননি বলেই খবর। তিনি পুলিশের কাছে আর্জি জানিয়েছেন, যাতে তদন্ত করে অভিযোগ খতিয়ে দেখা হয়।

জানা গিয়েছে, কল্যাণ বন্দ্যোপাধ্যায়ের পাঠানো পাঁচ পাতার অভিযোগপত্রে একাধিক বিষয়কে তুলে ধরা হয়েছে। পাশাপাশি বিভিন্ন ক্লিপিংস দিয়ে চিহ্নিত করা হয়েছে এবং রাজ্যপালের বিরুদ্ধে আনা অভিযোগগুলিকে পয়েন্ট করা হয়েছে। সেই সঙ্গে পুলিশকে এই সমস্ত বিষয় খতিয়ে তদন্ত করার আবেদনও জানানো হয়েছে তৃণমূল সাংসদের পাঠানো লিখিত অভিযোগে।

আরও পড়ুন: ইন্টারভিউয়ে দাগি শিক্ষকদের তালিকা প্রকাশের নির্দেশ হাইকোর্টের

ঘটনার সূত্রপাত চুঁচুড়ায় তৃণমূলের লিগ্যাল সেলের একটি সভায়। সেখানেই কেন্দ্রীয় নেতৃত্বকে আক্রমণ করতে গিয়ে কল্যাণ বন্দ্যোপাধ্যায় দাবি করেন, “রাজ্যপালকে আগে বলুন যেন উনি বিজেপির ক্রিমিনালদের রাজভবনে ঠাঁই দেওয়া বন্ধ করেন। রাজভবনে বসে ক্রিমিনালদের ডাকছেন। সবার হাতে একটা বন্দুক দিচ্ছেন, বোমা দিচ্ছেন। দিয়ে বলছেন, তৃণমূলকে মেরে এসো। আগে এগুলো বন্ধ করতে হবে।” তাঁর এই মন্তব্যে তীব্র প্রতিক্রিয়া দেখায় রাজভবন।

সোমবার সকাল থেকে রাজভবনের অভ্যন্তরে তল্লাশি শুরু হয়। সিআইএসএফ, রাজ্য পুলিশ ও বম্ব স্কোয়াড মিলে কয়েক ঘণ্টার চিরুনি তল্লাশি চালালেও কোনও অস্ত্র বা বিস্ফোরক মজুত পাওয়া যায়নি। সেই কারণেই অভিযোগকে সম্পূর্ণ ‘ভিত্তিহীন’ বলেই দাবি করেন রাজ্যপাল সিভি আনন্দ বোস। এরপরই আইনি পথে হাঁটেন রাজ্যপাল। রাজভবন সূত্রে জানা যায়, সাংসদ কল্যাণ বন্দ্যোপাধ্যায়ের বিরুদ্ধে ভারতীয় ন্যায়সংহিতার একাধিক ধারায় মামলা রুজু হয়। তাল পাল্টা এবার অভিযোগ দায়ের করলেন কল্যাণ বন্দ্যোপাধ্যায়। এখন এই সংঘাত কোথায় গিয়ে থামে, সেটাই দেখার বিষয়।