কল্যাণ বন্দ্যোপাধ্যায়ের বিরুদ্ধে থানায় অভিযোগ দায়ের রাজ্যপালের!

ওয়েব ডেস্ক: রাজ্যপাল সিভি আনন্দ বোসের (Governor CV Ananda Bose) বিরুদ্ধে ‘অস্ত্র মজুত’ অভিযোগকে ভিত্তিহীন বলে পাল্টা আইনি পথে হাঁটল রাজভবন। তৃণমূল (TMC) সাংসদ কল্যাণ বন্দ্যোপাধ্যায়ের (Kalyan Banerjee) বিরুদ্ধে মঙ্গলবার হেয়ার স্ট্রিট থানায় অভিযোগ দায়ের করা হয়েছে রাজভবনের তরফে।

ঘটনার সূত্রপাত চুঁচুড়ায় তৃণমূলের লিগ্যাল সেলের একটি সভায়। সেখানেই কেন্দ্রীয় নেতৃত্বকে আক্রমণ করতে গিয়ে কল্যাণ বন্দ্যোপাধ্যায় দাবি করেন, “রাজ্যপালকে আগে বলুন যেন উনি বিজেপির ক্রিমিনালদের রাজভবনে ঠাঁই দেওয়া বন্ধ করেন। রাজভবনে বসে ক্রিমিনালদের ডাকছেন। সবার হাতে একটা বন্দুক দিচ্ছেন, বোমা দিচ্ছেন। দিয়ে বলছেন, তৃণমূলকে মেরে এসো। আগে এগুলো বন্ধ করতে হবে।” তাঁর এই মন্তব্যে তীব্র প্রতিক্রিয়া দেখায় রাজভবন।

আরও পড়ুন: হাইকোর্টের নির্দেশে পূর্ব বর্ধমানে শুভেন্দুর সভা, ট্র্যাফিকে শৃঙ্খলা বজায় রাখার কড়া বার্তা

এর পরই সোমবার সকাল থেকে রাজভবনের অভ্যন্তরে তল্লাশি শুরু হয়। সিআইএসএফ, রাজ্য পুলিশ ও বম্ব স্কোয়াড মিলে কয়েক ঘণ্টার চিরুনি তল্লাশি চালালেও কোনও অস্ত্র বা বিস্ফোরক মজুত পাওয়া যায়নি। সেই কারণেই অভিযোগকে সম্পূর্ণ ‘ভিত্তিহীন’ বলেই দাবি করেন রাজ্যপাল সিভি আনন্দ বোস। এরপরই আইনি পথে হাঁটেন রাজ্যপাল। রাজভবন সূত্রে জানা যায়, সাংসদ কল্যাণ বন্দ্যোপাধ্যায়ের বিরুদ্ধে ভারতীয় ন্যায়সংহিতার একাধিক ধারায় মামলা রুজু হয়।

তল্লাশি শেষ হওয়ার পর রাজ্যপাল বলেন, “রাজ্যপালের বিরুদ্ধে কিছু বলা, অভিযোগ তোলার প্রবণতা রয়েছে বাংলায়। রাজ্যপালের বিরুদ্ধে কিছু বললে কোনও ব্যবস্থা নেওয়া হবে বলে মনে করা হয়। কিন্তু, আমি সিদ্ধান্ত নিয়েছি, ভুয়ো অভিযোগ করলে কড়া পদক্ষেপ করা হবে।”