“২০২৬-এ বিজেপির অস্তিত্ব থাকবে না”, মন্ত্রীকে পাল্টা জবাব কল্যাণের

ওয়েব ডেস্ক: দিল্লির বিধানসভা নির্বাচনে (Delhi Assembly Election 2025) ভরাডুবি হয়েছে আম আদমি পার্টির (AAP)। রাজধানীতে কার্যত মুছে গিয়েছে কেজরিওয়ালের দল। অন্যদিকে দীর্ঘ ২৭ বছর পর দিল্লিতে সরকার গড়ছে পদ্ম শিবির। এই জয়ের রেশ কাটতে না কাটতেই এবার পশ্চিমবঙ্গকে টার্গেট করল ভারতীয় জনতা পার্টি (BJP)। ২০২৬ সালের বিধানসভা নির্বাচনে বাংলায় ক্ষমতা দখলের লক্ষ্য নিয়েই এগোচ্ছে গেরুয়া শিবির। কেন্দ্রীয় শিক্ষামন্ত্রী ধর্মেন্দ্র প্রধান (Dharmendra Pradhan) স্পষ্ট জানিয়ে দিয়েছেন, দিল্লিতে বিদায় হয়েছে আপ, এবার বাংলায় তৃণমূলের (TMC) পালা। তবে বিজেপিকে এবার পাল্টা জবাব দিল ঘাসফুল শিবিরও।

দিল্লির ফল প্রকাশের ২৪ ঘণ্টার মধ্যেই সরাসরি বাংলা দখলের ডাক দিলেন কেন্দ্রীয় শিক্ষামন্ত্রী ধর্মেন্দ্র প্রধান। তিনি বলেন, “দিল্লিতে বিদায় হয়েছে আপ, এবার বাংলার পালা। ২০২৬ সালে বাংলায় বিজেপি সরকার গড়বে, এতে কোনও সন্দেহ নেই।” পাশাপাশি তিনি কটাক্ষ করেন, “তৃণমূলের এখন ভয় পাওয়াটা স্বাভাবিক।”

আরও পড়ুন: “এবার টার্গেট বাংলা”, দিল্লি জয়ের পর বিরাট হুঁশিয়ারি শুভেন্দুর

বিজেপির দাবি, গত কয়েক বছরে পশ্চিমবঙ্গে পরিবর্তনের হাওয়া বইছে। তৃণমূলের বিরুদ্ধে ক্রমশ মানুষের ক্ষোভ বাড়ছে, যার প্রভাব ২০২৪ সালের লোকসভা ভোটেও দেখা গিয়েছে। তাই ২০২৬-এর বিধানসভা নির্বাচনে বিজেপি যে আরও শক্তিশালী হয়ে লড়াইয়ে নামবে, তা স্পষ্ট করেছেন কেন্দ্রীয় মন্ত্রী।

তবে বিজেপির এই দাবিকে গুরুত্ব দিতে নারাজ তৃণমূল কংগ্রেস। কেন্দ্রীয় মন্ত্রীর মন্তব্যের পালটা দিয়েছেন তৃণমূল সাংসদ কল্যাণ বন্দ্যোপাধ্যায় (Kalyan Banerjee)। তিনি বলেন, “বাংলায় ২০২৬-এ বিজেপির কোনও অস্তিত্ব থাকবে না। বিজেপি ৩০টা আসনও পাবে না। তারা বিরোধী দলনেতা পর্যন্ত দিতে পারবে না।” তৃণমূলের দাবি, বাংলায় বিজেপির শক্তি ক্রমশ কমছে। ২০২৪ সালের লোকসভা ভোটে বিজেপি কিছু আসন পেলেও তৃণমূলের সংগঠন আগের চেয়ে অনেক মজবুত। বিজেপি যতই বড় বড় দাবি করুক, বাংলার মানুষ তাদের ক্ষমতায় আসতে দেবে না।